Metropolisiebeampte vas vir moord ná stryeryArgieffoto ŉ Lid van die Johannesburgse metropolisie (JMPD) is agter tralies ná ŉ onderonsie tussen hom en ŉ ander motoris in Cosmo City Donderdagaand. Die beampte, wat nie aan diens was nie, het in ŉ wit Golf ŉ U-draai gemaak en na bewering byna met ŉ blou Nissan Almera gebots, het supt. Wayne Minnaar, woordvoerder van die JMPD, gesê. “Die bestuurder van die Almera het agter die Golf aangejaag. Daar was ‘n woordewisseling en die motoris het die beampte probeer ontwapen. Die beampte het verskeie skote met sy dienspistool op die Almera geskiet. Die motoris is doodgeskiet. “Die polisie en die onafhanklike polisie-ondersoekdirektoraat (Opod) ondersoek die voorval en die JMPD sal die reg sy loop laat neem,” het Minnaar gesê.